অরিন্দম নাট্যসম্প্রদায় এর অন্যতম উদ্যোক্তা নাট্যজন মুনির হেলাল এবছর নাট্যাধার প্রবর্তিত ১১তম জিয়া হায়দার নাট্যপদকের জন্য মনোনিত হয়েছেন। আগামী ২৭ অক্টোবর ২০১৮ ৫দিনব্যাপি নাট্যাধার নাট্যপার্বন ২০১৮ এর উদ্বোধনী দিবসে চট্টগ্রাম জেলা শিল্পকলা একাডেমীতে আনুষ্ঠানিকভাবে এই নাট্যপদক হস্তান্তর করা হবে। ১১তম জিয়া হায়দার নাট্যপদক প্রদান অনুষ্ঠানে প্রধান অতিথি হিসাবে উপস্থিত থাকবেন চট্টগ্রাম বিশ্ববিদ্যালয়ের প্রাক্তন উপাচার্য প্রফেসর এমিরাটস ড. আলমগীর মোহাম্মদ সিরাজ উদ্দিন। বিশেষ অতিথি হিসাবে উপস্থিত থাকবেন স্বতন্ত্র নাট্যকলা বিভাগ, চট্টগ্রাম বিশ্ববিদ্যালয় এর প্রতিষ্ঠাতা সভাপতি অধ্যাপক কাজী মোস্তাইন বিল্লাহ, কবি ও সাংবাদিক স্বপন দত্ত, বাংলাদেশ গ্রুপ থিয়েটার ফেডারেশন এর সেক্রেটারী জেনারেল কামাল বায়েজিদ এবং ভারতের নাট্য বিশ্লেষক আশীষ গোস্বামী। উল্লেখ্য বাংলাদেশে প্রাতিষ্ঠানিক নাট্যবিজ্ঞানের রূপকার নাট্যযুধিষ্ঠিরখ্যাত নাট্যজ্ঞ জিয়া হায়দারের মৃত্যুবছর (২ সেপ্টেম্বর ২০০৮) থেকেই চট্টগ্রামের গ্রুপ থিয়েটার নাট্যাধার তাঁর নাট্যকৃর্তিকে স্মরণীয় করে রাখার প্রত্যয়ে চট্টগ্রামে নাট্যাঙ্গনে বিশেষ অবদানের স্বীকৃতি স্বরূপ প্রতি বছর ১জন মনোনিত নাট্যজনকে এই নাট্যপদকে ভূষিত করে থাকে। ২০১৮ খৃষ্টাব্দে নাট্যাধার প্রবর্তিত এই নাট্যপদকে ভূষিত হচ্ছেন নাট্যজন মুনির হেলাল। বিশেষত মঞ্চ নাটকের প্রযোজ্য নেপথ্য কর্মগুলোর সাথে সম্পৃক্ত থেকে তিনি বিগত ৪ দশক চট্টগ্রামসহ বাংলাদেশের নাট্যাঙ্গণকে সমৃদ্ধ করে চলেছেন। নাট্যপদক প্রদান অনুষ্ঠান শেষে মিলনায়তনে মঞ্চ নাটক পরিবেশন করবে ঢাকা থেকে আগত অবয়ব নাট্যদল প্রযোজনা “ফেরিওয়ালা”। আসাদুল হক দুলাল রচিত ও শহিদুল হক খান শ্যানন নির্দেশিত নাটকটির প্রবেশ পত্র প্রদর্শনের দিন মিলনায়তন কাউন্টারে পাওয়া যাবে।